דוד הרטמן

דוד הרטמן (11 בספטמבר 1931 – 10 בפברואר 2013) היה רב, פוליטיקאי פרופסור ותאולוג מן הזרם הליברלי של היהדות האורתודוקסית.

 קורות חייו 
דוד הרטמן נולד בברוקלין שבניו יורק, למשפחה חרדית ממוצא ירושלמי מן היישוב הישן. הוא גדל בארצות הברית, למד בישיבת רבי חיים ברלין ובישיבת תומכי תמימים, ולאחר מכן בישיבת לייקווד הליטאית-חרדית. בגיל 19 נשלח ללמוד בישיבת רבנו יצחק אלחנן ובישיבה יוניברסיטי, שאליה התקבל בזכות הצטיינותו בכדורסל. הוא היה לתלמידו של הרב יוסף דב סולובייצ'יק שהסמיכו לרבנות ב-1953, בגיל 22. הוא המשיך ללמוד בישיבה יוניברסיטי עד 1960, ובמקביל למד לתואר שני בפילוסופיה באוניברסיטת פורדהם. כיהן כרבהּ של קהילה אורתודוקסיות ברובע הברונקס בשנים 1955 עד 1960, ולאחר מכן כרב קהילת תפארת בית דוד ירושלים (Tiferet Beit David Jerusalem) במונטריאול. בו בזמן כתב דוקטורט בפילוסופיה באוניברסיטת מקגיל במונטריאול שבקנדה, בהדרכת חיים פרלמן.

בשנת 1971 עלה לישראל עם משפחתו, ובשנת 1973 קיבל את הדוקטורט מאוניברסיטת מקגיל. אחר כך שימש כמרצה בכיר בחוג למחשבת ישראל ובחוג לחינוך באוניברסיטה העברית. ובשנת 1976 הקים בירושלים את "מכון שלום הרטמן" (על שם אביו), שבמקביל המשיך לשמש כמרצה וכיועץ לשר החינוך בנושא חינוך יהודי. בשנת 1985 נפתח לידו תיכון לבנים ולבנות, שהחלו לפעול בשנת הלימודים תשמ"ו.

בשנת הלימודים 1986/1987 שימש פרופסור אורח למחשבה יהודית באוניברסיטת קליפורניה בברקלי, ובשנת הלימודים 1997/1998 באוניברסיטת קליפורניה בלוס אנג'לס.

דוד הרטמן נפטר בירושלים בל' בשבט תשע"ג. ונטמן בהר המנוחות.

הגותו
הרטמן היה מבכירי ההוגים של האורתודוקסיה המודרנית המתונה, והוא ראה עצמו כשייך לזרם הליברלי יותר של תלמידי הרב יוסף דב סולובייצ'יק. עקב עמדותיו ספג ביקורת מצד תלמידים אחרים של הרב סולובייצ'יק. כמו כן, הרטמן הגדיר את עצמו כתלמיד של אברהם יהושע השל. אליוט דורף הגדיר את הרטמן כ"אורתודוקסי, אבל קרוב לזרם הימני של היהדות הקונסרבטיבית". הרטמן העיד ששלושה הוגים בעולמה של היהדות השפיעו עליו יותר מכל: רבו הרב סולובייצ'יק, הרמב"ם, וישעיהו ליבוביץ. הוגה נוסף שהרטמן קרוב לדעותיו הוא אליעזר גולדמן.

בניגוד לליבוביץ', הרטמן אינו פוסל טעמים מוסריים כמניע לקיום מצוות, ומודע ואף מאשר את המימד התרבותי-חברתי שקיים ביהדות. השקפתו לגבי דתות אחרות ולגבי הימנעות מקיום מצוות הדת - פלורליסטית ביותר. הוא סבור שישנן דרכים שונות לפרש את ההתגלות האלוהית בבריאה, והדרך ההולכת בעקבות ההתגלות במעמד הר סיני אינה הדרך הלגיטימית היחידה.

הרטמן היה ציוני נלהב. בואו לישראל נבע מאמונתו שבישראל ניתן לעצב חברה יהודית מוסרית, בניגוד לגולה, שבה מימוש היעוד היהודי-מוסרי רלוונטי לחיי הפרט אך לא לחיי הקהילה.

על דו השיח של הרטמן עם האל כתב בנו, דניאל הרטמן:

עיטורים ואותות
הרטמן זכה במהלך חייו בפרסים ובאותות על פועלו, ביניהם:
 פרס הספר היהודי הלאומי (בשנים 1977 ו-1986)
 פרס אבי חי (2000)
 פרס יקיר ירושלים (2001)
 פרס רוטברג לחינוך יהודי מטעם האוניברסיטה העברית בירושלים (2004)
 פרס ליבהבר לסובלנות דתית בישראל (2012)

כמו כן, זכה לתוארי דוקטור לשם כבוד מטעם אוניברסיטת ייל, היברו יוניון קולג' ומכון ויצמן.

משפחתו
היה נשוי לברברה הרטמן. ילדיו הם:
 דבורה כץ - הייתה אשתו של הנווט אהרן כץ שנהרג במלחמת שלום הגליל.
 פרופ' טובה הרטמן - דקן הפקולטה למדעי הרוח והחברה, הקריה האקדמית אונו (בעבר מרצה בכירה בלימודי, חינוך ויהדות באוניברסיטת בר-אילן), פעילה לשוויון מגדרי ומיני, מייסדת קהילת שירה חדשה בירושלים.
 הרב ד"ר דניאל הרטמן - נשיא מכון שלום הרטמן
 פרופ' עדינה מאיר הרטמן - ראש החוג לריפוי בעיסוק באוניברסיטה העברית
 רנן הרטמן - איש העסקים ואיש חינוך, יוזם מנכ"ל ומייסד הקריה האקדמית אונו

 מספריו 
 אושוויץ או סיני?, מכון הרטמן, ירושלים, 1988
 ההלכה כבסיס להידברות רוחנית, עיון על האפשרות לגבש אחדות בישראל על בסיס ההלכה היהודית, ירושלים, 1977
 מורשת במחלוקת, תרגם נעם זהר, הוצאת שוקן, ירושלים, 2002
 מנהיגות בעיתות מצוקה, על איגרות הרמב"ם, תרגם צבי זהר, ספרית הלל בן חיים, הוצאת הקיבוץ המאוחד, 1989
 מסיני לציון: חידושה של ברית, תרגם נעם זהר, עם עובד, תל אביב, 1992
 עשה לבך חדרי חדרים, תרגם יהב זהר, עורך המהדורה העברית אברהם שפירא, עם עובד, 2005
 ר' יהודה הלוי, קובץ מאמרים, ירושלים: האוניברסיטה העברית, הפקולטה למדעי הרוח, החוג למחשבת ישראל, תשל"ח
 הרמב"ם, הלכה ופילוסופיה, תרגם אביב מלצר, עם עובד, 1979
 רמב"ם - תורת המוסר, קובץ מאמרים, האוניברסיטה העברית, הפקולטה למדעי הרוח, החוג למחשבת ישראל, 1979
 אהבה ואימה במפגש עם אלוהים, מורשתו התאולוגית של הרב יוסף דב סולובייצ'יק, תרגמה עדה פלדור, מכון שלום הרטמן, 2006
 שונא שקרים ה', תרגמה רחלי זוהר, מכון שלום הרטמן, 2018

 לקריאה נוספת 
 צבי זוהר, אבי שגיא (עורכים), מחויבות יהודית מתחדשת: על עולמו והגותו של דוד הרטמן (שני כרכים), הוצאת מכון שלום הרטמן בשיתוף עם הוצאת הקיבוץ המאוחד, ירושלים ותל אביב, תשס"א.
 אבי שגיא ודב שוורץ, נאמנות ביקורתית; עולמו והגותו של דוד הרטמן, הוצאת כרמל, 2018.

 קישורים חיצוניים 

 על דוד הרטמן, מכון שלום הרטמן 
 מאמרים באנגלית של דוד הרטמן, מכון הרטמן
 מכון שלום הרטמן
 שילה פכטר ואביעד סטולמן, 'ריאיון עם דוד הרטמן: "הלימוד הברסקאי הוא חטאת נעוריי"', דעות, 4 (אב תשנ"ח), עמ' 9–12

  - ממואר על דוד הרטמן, במלאת לו 80 שנה


 שרית פוקס, 'האלוהים שאני אוהב איננו יהודי', ראיון מקיף עם הרטמן בעיתון מעריב, 19 בפברואר 1988 (חלק 1, חלק 2, חלק 3)



בעקבות מותו






 https://tomerpersico.com/2013/02/12/hartman_zl/

הערות שוליים

קטגוריה:ערכים שבהם תבנית בריטניקה אינה מתאימה
קטגוריה:ישראלים ילידי ארצות הברית
קטגוריה:ניו יורק: רבנים
קטגוריה:מונטריאול: רבנים
קטגוריה:משפחת הרטמן
קטגוריה:רבנים קנדים
קטגוריה:פילוסופים אמריקאים
קטגוריה:עולים בשנות ה-1970
קטגוריה:חוקרי יהדות ישראלים
קטגוריה:פילוסופים ישראלים
קטגוריה:בוגרי ישיבה יוניברסיטי
קטגוריה:בוגרי אוניברסיטת פורדהם
קטגוריה:בעלי תואר דוקטור מאוניברסיטת מקגיל
קטגוריה:סגל האוניברסיטה העברית בירושלים: מחשבת ישראל
קטגוריה:זוכי פרס אבי חי
קטגוריה:יקירי ירושלים
קטגוריה:מחברי ספרי עיון יהודים
קטגוריה:זוכי פרס ליבהבר
קטגוריה:זוכי הפרס הלאומי לספרים יהודיים
קטגוריה:תלמידי הרי"ד סולובייצ'יק (בוסטון)
קטגוריה:רבנים פרופסורים
קטגוריה:יהודים הקבורים בהר המנוחות
קטגוריה:בוגרי רשת ישיבות תומכי תמימים
קטגוריה:זוכי פרס לאה גולדברג
קטגוריה:ישראלים שנולדו ב-1931
קטגוריה:ישראלים שנפטרו ב-2013